Xirivella aprova una bonificació del 95% en l’ICIO per a afectats per la DANA
20 de desembre de 2024

L'Ajuntament de Xirivella aprova la modificació de l'ordenança municipal que permetrà aplicar una bonificació del 95% en l'Impost sobre Construccions, Instal·lacions i Obres (ICIO) als veïns i empresaris afectats per la recent DANA.

“Esta mesura té com a objectiu alleujar la càrrega econòmica dels qui necessiten realitzar obres de recondicionament tant en les seues vivendes com en els seus negocis”, assegura l'alcaldessa", Paqui Bartual.

Este benefici fiscal serà aplicable a totes les instal·lacions, construccions i obres que es realitzen tant en locals comercials o naus industrials, com en vivendes del municipi de Xirivella i siguen conseqüència directa dels efectes de la DANA. “Esta decisió suposa un esforç per part de l'Ajuntament per a reduir l'impacte econòmic que la DANA ha ocasionat als afectats”.

Per a poder beneficiar-se de la bonificació, les persones afectades hauran de sol·licitar la declaració de l'obra d'interés general. Este tràmit és previ i imprescindible perquè es puga aplicar la bonificació de l´ICIO.

Esta gestió estarà disponible per als afectats quan entre en vigor la modificació de l'Ordenança fiscal, que es preveu a partir de mediats de febrer, i es prepararà un tràmit a este efecte que serà independent de la sol·licitud de llicència o declaració responsable d'obra que corresponga.

Esta bonificació no és automàtica i les persones interessades hauran de pagar l´ICIO i la taxa per servicis urbanístics que corresponga.

L'alcaldessa de Xirivella, Paqui Bartual, ha destacat que esta iniciativa "respon al compromís de l'equip de govern d'estar al costat de les persones en els moments més difícils. Volem donar-los les ferramentes necessàries per a superar esta situació i reactivar el seu dia a dia al més prompte possible".

Amb esta mesura, Xirivella adopta solucions que combinen eficàcia administrativa i sensibilitat social per a afrontar els efectes de fenòmens naturals extrems com la DANA.